和胡經仲中秋
作者：吳芾
朝代：宋

paragraphs: 平生惡晻昧，虛空光陸離。
心與此月同，不容一毫疵。
恨月有圓缺，不得常清奇。
每欲語天公，仍斫此桂枝。
青冥去無路，思慮空勞疲。
明知此意苦，殷勤長我隨。
去年西湖上，爛醉吟悲辭。
今年巧相覓，似欲敘離思。
西風爲披拂，浮雲無蔽虧。
坐開百壺酒，與月論襟期。
永結無情歡，謝此世上兒。
吾友胡夫子，豪蕩笑墨釐。
擬借月顔色，爲君鑒薄帷。
告之且痛飲，行樂當及時。